***Mülayim Hümmətova***

**Nizami Gəncəviyə məktub**

Bu məktubu Sizə - dünya ədəbiyyat xəzinəsinə nadir incilər bəxş edən böyük mütəfəkkir və bütün gənclərin əbədi müəllimi hesab etdiyi xalqımızın dahi şairinə dərin hörmət, ehtiram və məhəbbətlə yazıram. İcazə verin, mən də Sizə “müəllimim” deyə müraciət edim. Ona görə ki, on yeddi yaşlı gənc tələbə qız olaraq bu günədək əsərlərinizi mütaliə etdikcə daima nəyisə öyrənirəm.

Mən, Azərbaycandan çox–çox uzaqlarda, Rusiyanın şimalında, qarlı, çovğunlu, şaxtalı günlərin, ilin əksər aylarını əhatə etdiyi, günəşin hərarətli şəfəqlərinin tanrı müjdəsi kimi yalnız barmaqla sayılacaq günlərdə insanları sevindirdiyi bir diyarda dünyaya göz açmışam. İsti rus sobasının üstündə halından məmnun şəkildə xumarlanıb yatan pişiyi tumarlayaraq taxta evimizin pəncərəsindən sonsuzluq kimi görünən, qardan ağ yorğana bürünmüş təbiəti seyr edər, anamdan atamın doğulduğu məmləkətdən danışmasını istəyərdim. Sevərdim bu söhbətləri. Çünki “Min bir gecə” nağılları qədər ecazkar gələrdi mənə. Sonra da təyyarələri sevdim. Bir gün şərq nağıllarındakı Simurq quşu kimi öz qanadlarına alıb bu cənnət məkana – Azərbaycana gətirdiyi üçün.

Anam milliyətcə rusdur. Lakin o bir Azərbaycan sevdalısıdır. Və bu diyara aid olan hər şeyi, xüsusən də ədəbiyyat və musiqini çox sevir. İlk dəfə A.S.Puşkinin, K.Çukovskinin, İ.Krılovun uşaq ədəbiyyatı nümunələri ilə yanaşı “Kərpickəsən kişinin dastanı” hekayətini də anam danışıb mənə. “Sirlər xəzinəsi” poemasından olan bu əsərə istinadən şərəfli əməyin insanı necə ucaltdığını, kimsələrə əl açıb möhtac olmaqdan xilas etdiyini anlatmışdı. Ey böyük müəllim, bax o zaman, hələ kiçik qızcığaz ikən ilk dəfə Sizin yaradıcılığınızla tanış oldum.

Sonra Azərbaycana gəlib nənəmin himayəsində yaşayaraq orta təhsilimi almağa başladım. O, mənə nəfis tərtibatlı ”Xəmsə” ni bağışladı. Bu “Beş xəzinə” adı ilə şöhrətlənən poemalar mənim ruhsal dünyamı zənginləşdirən, həyata ədalət, halallıq, zəhmətsevərlik, dostluq, dürüstlük, sevgi prizmasından baxmağın düzgün səmt olduğunu anladan və gələcək ömür yolumu düzgün istiqamətləndirən bir mənəvi xəzinəm oldu.

Oğlunuz Məhəmmədə üç əsərdə - “Xosrov və Şirin”, “Leyli və Məcnun” və “Yeddi gözəl” poemasında verməyə çalışdığınız nəsihətlər mənim sabahımı nurlandıran bir çırağa çevrildi. Anladım ki, bilik qazanmaq, peşə sahibi olmaq cəmiyyət içində hörmətli yaşamağın yeganə rəhnidir.

Ucalmaq istəsən bir kamala çat,

Kamala ehtiram göstərər həyat.

“Xosrov və Şirin” mənə qadın ləyaqətinin ucalığını, təmiz əxlaqın gözəlliyini, insan qüdrətinə inamı, sənətkara hörməti öyrətdi.

Dünyanın yarısı əgər xoş gündür,

Yarısı yaxşı ad qoymaq üçündür.

İki yaxşı adı bədnam eyləmək,

İsməti itirmək, söylə nə gərək?

Yaxud:

Ustadın əlinə keçənə qədər,

Adətdir ki, hər iş çətin görünər.

Polad yüz dağ olsa, yenədə, inan,

Vurub parça – parça dağıdar insan.

Nakam bir eşq məcarası olan, ”Leyli və Məcnun”da feodal dövrünün cəhaləti, qadının hüquqsuzluğu fonunda ali məqsədlərə, insan adını uca tutmağa, mübariz olmağa çağırışı duydum. Lakin Leyli qadını köləyə çevirən qanunlar zəncirini qırıb parçalamaq, azad nəfəs almaq haqqında düşünsə də, əfsus ki, bunlar yalnız ilk düşüncələr olaraq qalır. Əlbəttə ki, o dövrün ata, ər qorxusu önündə qadın acizdir:

Eşq ürək verir ki, sən də qanad aç,

Bu qarğa–quzğundan kəklik kimi qaç.

Ad ilə namussa:”tərpənmə”-deyər,

Tək uçan kəkliyi qızılquş yeyər.

Bir qadın nə qədər cəsur olsa da,

Yenə də qadındır adı dünyada.

Mən bu sətirləri yazarkən nə xoşbəxt bir zamanədə dünyaya gəldiyimi və Şərqdə ilk dəfə qadına seçmək haqqı verən, onun hər sahədə olan problemlərinin həlli üçün Komitə tərtib edən, həyatın və cəmiyyətin bütün sahələrində kişilərlə bərabər hüquqlu vətəndaş olmaq şansı yaradan ölkədə yaşadığımı fərq edib sevindim.

Bir poemada camaatı cəzalandırmaq üçün it saxlayan şah bir gün itlərin baxıcısı oğlana qəzəblənir. Onu itlərə atdırır. İtlər daima onlara əlavə yemək verən oğlanı tanıyır və onu yemir. Şah səbəbini soruşur. Oğlan səbəbi deyir və gileylənir ki, sizə sədaqətlə xidmət etdim, məni qiymətləndirmədiniz. Şah zəhmət və əməyin insan həyatındakı mühüm yerini görüb oğlanı bağışlayır.

Qana qəltan etsə də səni zəhmət tikanı,

Çalışmaqdan usanma, işə alışdır canı.

Bu nə tənbəllikdir, giriş bir işə,

Bekarlıq insanı sıxar həmişə.

Ey müəllimim, mən dərk elədim ki, fəlsəfənizin əsasını zəhmət, əmək təşkil edir. Əgər işdə çətinlik varsa sonunda rahatlıq var. Bəşəriyyətin rifahını çalışqanlıq, əmək və zəhmətsiz təsəvvür etmək mümkün deyil. Lakin Sizə görə əmək o zaman səmərəli olur ki, insan azad fəaliyyət göstərsin, öz qabiliyyətinə görə işlə təmin olunsun. Əmək adamı da daima öz bacarıq və ustalığını artırsın.

Bacarsan hamının yükünü sən çək

İnsana ən böyük şərəfdir əmək.

Sən də əldən düşüb yorulsan əgər

Sənin də yükünü bütün el çəkər.

Siz doğma diyarınız Gəncəyə nə qədər qırılmaz bağlarla, vətənpərvərlik duyğuları ilə bağlı olduğunuzu birdirmiş, əgər bir gün şeirləriniz Buxaraya aparılacaq olsa belə zövq əhli bunun Gəncə torpağından olduğunu biləcəyini söyləmişsiniz. Bu duyğuların ardınca düşərək bir gün mənə də Nizami yurduna getmək, o möhtəşəm məqbərəni ziyarət etmək qismət oldu. Lakin erməni faşizminin ballistik raket hücumuna məruz qalan yaşayış məskənlərində olmaq, günahsız insanların ölüm faktı qəlbimi göynətdi. Tək təsəllim mənfur düşmən üzərində Şanlı Zəfərimiz idi. Yadıma bəşər həqiqətlərinin əks olunduğu ”İsgəndərnamə”dən bu misralar düşdü:

Dünyada ədalətlə zəfər tapmışlar,

Zülm ilə dünyada zərər tapmışlar.

\*\*

Dünyada fateh olmaz zülümkarlıq, rəzalət,

Yer üzünün fatehi ədalətdir,ədalət!

Bu gün ən böyük arzum ali təhsilimi başa vuraraq bir hüquqşunas kimi Vətənimə qayıtmaq, xalqıma ədalətin, həqiqətin təntənəsi yolunda xidmət etməkdir. Ona görə ki, Sizdən öyrəndiyim bir amalım var:

Çalış öz xalqının işinə yara,

Geysin əməlindən dünya zərxara.

Ey müəllimim, Sizə müraciətlə yazdığım bu məktubu təqdim edəcəyim müsabiqədə nə qədər uğura müvəffəq olacağımı bilmirəm. Lakin mütləq şəkildə əmin olduğum bir həqiqətim var ki, ən böyük qazancım əsərlərinizin tərbiyəvi təsiri ilə mənən zəngin, kamil bir şəxsiyyət kimi yetişməyimdir.

Mən şair deyiləm. Sizə şeir yazdığımı demək də həddimə deyil. Sadəcə, ruhsal bir durumda qəlbimdən keçənləri misralara köçürdüm:

Sən, ey söz mülkünün böyük ustadı,

Mən sizdən öyrəndim mənəviyyatı.

Sözə dəyər verib az danışmağı,

Dostluqda, sevgidə dürüst olmağı.

Kamalda axtarıb dövləti, varı,

Yaxşılıqla açmaq hər qapıları.

Bu amalla seçdim həyat yolumu,

Qoy Tanrı qorusun sadiq qulunu.

Əminəm, düşərsə işim çətinə,

Sənin öyüdlərin güc verər mənə.

Mən inanıram ki, əsrlər, qərinələr ötəcək, ”Xəmsə” bütün dünya xalqlarının, əsasən də gənclərin stolüstü kitabına çevriləcək, onların mənəvi tərbiyəsində, kamil insan kimi yetişməsində əvəzolunmaz vasitəyə çevriləcək.